b'\n_START_ARTICLE_\nPovpre\xc4\x8dni korpuskularni volumen\n_START_PARAGRAPH_\nPovpre\xc4\x8dni korpuskularni volumen (okraj\xc5\xa1ano PKV, angl. MCV) je prostornina povpre\xc4\x8dnega eritrocita, izra\xc4\x8dunana iz hematokrita in \xc5\xa1tevila eritrocitov v litru krvi in normalno zna\xc5\xa1a od 81 do 94 fl._NEWLINE_Pri slabokrvnih bolnikih je vrednost PKV osnova za razvrstitev njihove bolezni: pri mikrocitni anemiji je PKV manj\xc5\xa1i od normalnih vrednosti, pri normocitni anemiji je v mejah normale in pri makrocitni anemiji presega zgornjo normalno mejo.\n_START_SECTION_\nPovi\xc5\xa1ane vrednosti\n_START_PARAGRAPH_\nPovi\xc5\xa1ane vrednosti PKV pri hemoliti\xc4\x8dni anemiji so posledica prisotnosti retikulocitov v krvi. Pri makrocitni perniciozni anemiji lahko PKV presega vrednost 150 femtolitrov. Pove\xc4\x8dana velikost eritrocitov se lahko pojavi tudi pri alkoholizmu.\n_START_SECTION_\nZni\xc5\xbeane vrednosti\n_START_PARAGRAPH_\nNajpogostej\xc5\xa1i vzroki mikrocitne anemije so pomanjkanje \xc5\xbeeleza (zaradi nezadostnega vnosa \xc5\xbeeleza s hrano, krvavitev iz prebavil ali menstrualnih krvavitev), talasemija in kroni\xc4\x8dne bolezni._NEWLINE_Zni\xc5\xbeana vrednost PKV pri bolnikih s pozitivnim testom krvi v blatu ka\xc5\xbee na veliko tveganje za raka na prebavilih.'